Spoštovane študentke in študenti,

na Fakulteti za organizacijske vede UM smo pričeli z načrtovanjem aktivnosti v **okviru izvedbe poletnega izpitnega obdobja**. Ker je pričakovati, da bo preverjanje in ocenjevanje znanja v okviru izpitnega obdobja potrebno prilagoditi ukrepom za varovanje zdravja (varnostna razdalja, uporaba zaščitnih mask in rokavic, razkuževanje prostorov idr.), bo potrebno **izvedbo preverjanj znanja prilagoditi.**

Ena od pomembnih prilagoditev bo povezana s številom študentov, prijavljenih za opravljanje izpita za posamezni izpitni rok, kar pomeni opravljanje pisnih izpitov z manjšim številom študentov v istem prostoru. Posledično to pomeni, da bo potrebno preverjanje in ocenjevanje znanja v poletnem izpitnem obdobju izvesti v daljšem časovnem obdobju, kot to določa potrjeni študijski koledar za študijsko leto 2019/20.

Že sedaj vam sporočamo, da bomo ob prilagoditvah morali upoštevati naslednje pogoje:

1. Zagotovljena mora biti fizična distanca (najmanj 2 m) med prisotnimi v predavalnici.
2. Zagotovljeno mora biti umivanje oz. razkuževanje rok.
3. Zagotovljena mora biti ustrezna osebna varovalna oprema, prilagojena glede na vrsto dejavnosti, ki je odvisna od omejitvenih ukrepov Vlade RS (študente, ki se prijavijo na izpit, obveščamo o varnostnih ukrepih). Če bodo takrat veljali omejitveni ukrepi, bodo študenti ob prihodu na izpit morali s seboj imeti zaščitno masko.
4. Visokošolski učitelj (ali sodelavec), odgovoren za izvedbo izpita, mora biti seznanjen s priporočili glede preprečevanja širjenja nalezljive bolezni (navodila Univerze v Mariboru, navodila NIJZ, ostala navodila, povezana z varno izvedbo pedagoškega procesa).
5. Razkuževanje predmetov in površin, ko skupina zapusti prostor.
6. Redno zračenje prostorov, v katerih se izvajajo izpiti.
7. Preverjanje znanja naj bo izvedeno v najkrajšem možnem času.

Izpitne roke bomo v poletnem obdobju, ki se bo lahko izvajalo v daljšem časovnem obdobju, kot to določa potrjeni študijski koledar za študijsko leto 2019/2020, izvedli torej na fakulteti z ustreznimi prilagoditvami, ki vam jih bomo poleg navedenih, če bo potrebno še dodatno, sporočili po prijavi na izpitni rok.

Prosimo vas, da spremljate razpisane izpitne roke za poletno izpitno obdobje in izvedete prijavo kot običajno, da vas lahko po prijavi obvestimo o usmeritvah. Za pristop k izpitu veljajo seveda pogoji, ki jih morate skladno z usmeritvami visokošolskih učiteljev in sodelavcev izpolniti.

Pedagoški proces bo na Fakulteti za organizacijske vede UM s prilagojeno izvedbo izveden v celoti in ravno tako bomo izpitne roke v poletnem ter jesenskem izpitnem obdobju izvedli tako, da boste lahko zaključili s svojimi obveznostmi letnika.

Želim vam uspešno pripravo na izpitno obdobje in vas lepo pozdravljam,

Izr. prof. dr. Polona Šprajc

Prodekanica za izobraževalno dejavnost